Turun yliopistollisen keskussairaalan T3-sairaalarakennuksen työmaalta löydetyt lujuusongelmat ovat vakavia. Tutkimuksissa on selvinnyt, että käytetyn betonin loppulujuus ei tule vastaamaan vaatimuksia.

Vialliset betonirakenteet on rakennettava uudelleen. Varsinais-Suomen sairaanhoitopiirin T3-projektijohtaja Timo Seppälä sanoo, että rakenteiden korjaaminen ei riitä.

Sairaanhoitopiirin kiinteistöjaosto edellyttää, että toimenpiteet viallisten betonirakenteiden purkamiseksi ja uudelleenrakentamiseksi aloitetaan välittömästi. Vialliseksi osoittautunutta betonia on käytetty yhteensä noin 3 000 kuutiota.

Nyt tehdyissä tutkimuksissa ei selvinnyt, mikä betonin lujuusongelman on aiheuttanut. T3-sairaalan pääurakoitsija Lemminkäinen Infra ja betonimassan toimittanut Rudus Oy jatkavat ongelman tutkimista. Ruduksen mielestä sairaalatyömaalle toimitetussa betonissa ei ole vikaa.

Sairaalan rakentaminen viivästyy 8–10 kuukautta

Ongelmat betonirakenteissa havaittiin sairaanhoitopiirin laadunvalvonnassa lokakuun puolivälissä. Työmaan betonityöt keskeytettiin viikkoa myöhemmin.

T3-sairaalaa rakennetaan Helsinginkadun ja rantaradan päälle nykyisen pysäköintitalon jatkoksi. Sairaalarakennus sijoittuisi betonikannen päälle.

Hankkeen oli tarkoitus valmistua vuoden 2020 lopulla, mutta nyt selvinneet ongelmat viivästyttävät rakentamista 8–10 kuukautta. Myös U-sairaalasta luopuminen viivästyy.